Z M L U V A 
o podnájme nehnuteľnosti

Článok I.
Zmluvné strany

Nájomca: 	Mestské lesy Košice a.s.
		so sídlom Južná trieda 11, 040 01 Košice
		zast.:	Ing. František Beli - predseda predstavenstva
			Ing. Adrián Weiszer - člen predstavenstva
				Ing. Miroslav Zajac, EMBA - člen predstavenstva
		IČO: 31 672 981
		DIČ: 2020491341
		IČ DPH: SK2020491341
		zapísaná v Obchodnom registri Okresného súdu Košice I
		Oddiel: Sa vl. č. 1310/V 
		Bankové spojenie: Tatra banka a.s. Košice
		IBAN SK12 1100 0000 0026 2272 0044

(ďalej len „nájomca“)

Podnájomca:	__________________
		__________________
		__________________
		__________________
		__________________

(ďalej len „podnájomca“)
(ďalej spolu aj „zmluvné strany“)

Článok II.
Predmet a účel zmluvy

1. Nájomca má v užívaní nehnuteľnosť nachádzajúcu sa v k.ú. Čermeľ, zapísanú v LV č. 1013, a to pozemok parc. KN-E 12398/1, druh: lesný pozemok o výmere 1 693 674 m2, ktorej vlastníkom je Mesto Košice.
2. Nájomca dáva do podnájmu z nehnuteľnosti uvedenej v bode 1. tohto článku zmluvy časť na výmere 10 m2, v zmysle priloženého situačného náčrtu, ktorý tvorí neoddeliteľnú prílohu tejto zmluvy.
3. Podnájomca preberá predmet podnájmu za účelom umiestnenia a prevádzkovania pojazdného bufetu (foodtruck).
Článok III.
Výška a spôsob úhrady nájomného

1. Nájomné bolo zmluvnými stranami dohodnuté vo výške _______,- € mesačne. Nájomné je splatné mesačne vopred, a to najneskôr do 15. dňa kalendárneho mesiaca predchádzajúceho mesiacu, za ktorý sa nájomné platí.
2. V prípade omeškania s úhradou nájomného si nájomca môže uplatniť úrok z omeškania vo výške 0,05 % z dlžnej sumy za každý aj začatý deň omeškania.
3. Výška nájomného je stanovená v zmysle Štatútu mesta Košice upravujúceho pravidlá prenajímania majetku mesta Košice. V prípade zmeny Štatútu mesta Košice si nájomca vyhradzuje právo na úpravu výšky nájomného.
4. Zmluvné strany sa dohodli, že s účinnosťou odo dňa 1. januára toho ktorého roka počas platnosti tejto zmluvy je nájomca oprávnený jednostranne zvýšiť výšku nájomného o mieru inflácie vyhlásenú Štatistickým úradom Slovenskej republiky alebo iným príslušným národným štatistickým orgánom s územnou pôsobnosťou pre Slovenskú republiku.

Článok IV.
Doba podnájmu

1. Táto zmluva sa uzatvára na dobu neurčitú.

Článok V.
Spôsob skončenia podnájmu

1. Podnájom podľa tejto zmluvy končí:
a) uplynutím dojednanej doby,
b) dohodou zmluvných strán,
c) výpoveďou ktorejkoľvek zo zmluvných strán, a to aj bez uvedenia dôvodu. Výpovedná doba je 3 mesiac a začína plynúť prvým dňom mesiaca nasledujúceho po doručení výpovede druhej zmluvnej strane.
d) odstúpením nájomcu od zmluvy z dôvodu neplnenia zmluvných podmienok podnájomcom.

Článok VI.
Práva a povinnosti zmluvných strán

1. Podnájomca sa zaväzuje počas celej doby trvania tejto zmluvy užívať predmet podnájmu, resp. prevádzkovať pojazdný bufet s nasledovnými podmienkami:
a) otváracie hodiny: najskôr od 9:00 hod. - maximálne do 21:00 hod.,
b) na predmete podnájmu nebude vytvorený priestor na konzumáciu výrobkov ponúkaných podnájomcom (stoly, pulty a pod.),
c) podnájomca bude rešpektovať zákaz predaja alkoholických nápojov,
d) odpad a voda: uzavretý okruh (bez negatívneho dopadu na životné prostredie)
e) výrobky ponúkané podnájomcom budú zákazníkom vydávané v ekologicky rozložiteľných obaloch,
f) podnájomca podľa možností uprednostní výrobky od regionálnych dodávateľov.
2. Nájomca nezabezpečuje dodávku vody. Nájomca môže poskytnúť zdroj elektrickej energie s podružným meraním, na základe ktorého bude podnájomcovi refakturovaná skutočná spotreba podľa ceny dodávateľa. Technické a finančné podmienky pripojenia na zdroj elektrickej energie budú riešené osobitnou vzájomnou dohodou s podnájomcom.
3. Podnájomca na vlastné náklady zabezpečí likvidáciu a odvoz odpadu z predmetu podnájmu a zaväzuje sa nezakladať skládky odpadu.
4. Podnájomca je povinný na vlastné náklady v celom rozsahu zabezpečiť na predmete podnájmu dodržiavanie všeobecne záväzných právnych predpisov na úseku ochrany pred požiarmi, bezpečnosti a ochrany zdravia pri práci, na úseku odpadového hospodárstva a na úseku ochrany životného prostredia. Podnájomca je ďalej povinný dodržiavať ustanovenia zákona o lesoch, bezpečnostné a iné platné právne predpisy súvisiace s predmetom podnájmu, najmä nezasahovať do priľahlého lesného pôdneho fondu a nevykonávať výrub stromov a krovín. Pre prípad porušenia povinnosti podnájomcu podľa tohto odseku zmluvy, si zmluvné strany dohodli zmluvnú pokutu vo výške škody alebo akejkoľvek inej ujmy spôsobenej alebo vyvolanej nájomcovi v príčinnej súvislosti s porušením tejto povinnosti podnájomcom. Nárok na zaplatenie zmluvnej pokuty podľa predchádzajúcej vety vzniká a zmluvná pokuta sa stáva splatnou v okamihu vzniku škody alebo inej ujmy nájomcovi.
5. Nájomca nezodpovedá za škody spôsobené pádom stromov a ich častí na predmet podnájmu.
6. Podnájomca nesmie predmet podnájmu prenechať do užívania tretím osobám.
7. Podnájomca sa zaväzuje na požiadanie nájomcu umožniť prístup osobám i mechanizmom zabezpečujúcich práce pre nájomcu na predmet podnájmu z dôvodu vykonania nevyhnutnej hospodárskej činnosti (napr. spracovanie kalamity a pod.), a to na nevyhnutný čas.
8. Podnájomca nie je oprávnený na predmete podnájmu zriadiť záložné právo ani iné vecné bremeno, alebo predmet podnájmu inak zaťažiť.
9. Každá zmena alebo stavebná úprava vykonaná na predmete podnájmu musí byť vopred písomne povolená nájomcom.
10. Podnájomca nie je oprávnený požadovať od nájomcu akúkoľvek náhradu, alebo odplatu za akékoľvek investície, ktorými zhodnotil predmet podnájmu alebo ho udržal v stave spôsobilom na dohodnuté alebo obvyklé užívanie, pokiaľ sa zmluvné strany nedohodnú vopred písomne inak.
Článok VII.
Záverečné ustanovenia

1. Táto zmluva nadobúda platnosť dňom jej podpísania oboma zmluvnými stranami.
2. Táto zmluva je s odkazom na ustanovenie § 5a zákona č. 211/2000 Z.z. o slobodnom prístupe k informáciám povinne zverejňovanou zmluvou a podľa § 47a zákona č. 40/1964 Zb. Občiansky zákonník nadobúda účinnosť dňom nasledujúcim po dni jej zverejnenia na webovom sídle nájomcu.
3. Na otázky neupravené touto zmluvou sa vzťahujú ustanovenia Občianskeho zákonníka a súvisiace právne predpisy.
4. Zmeny a doplnky k tejto zmluve je možné vykonať len na základe písomného dodatku po dohode zmluvných strán.
5. Zmluvné strany vyhlasujú, že si text zmluvy pozorne prečítali, jeho obsahu porozumeli a že tento vyjadruje ich slobodnú a vážnu vôľu, bez akýchkoľvek omylov, čo potvrdzujú vlastnoručnými podpismi osôb oprávnených konať v ich mene, alebo v zastúpení.
6. Táto zmluva je vyhotovená v 3 – exemplároch, z ktorých dva rovnopisy dostane nájomca a jeden podnájomca.

V Košiciach, dňa: __.__.2021			V Košiciach, dňa: __.__.2021

Nájomca:					Podnájomca:



___________________________			___________________________
Mestské lesy Košice a.s.				
Ing. František Beli					
predseda predstavenstva				



___________________________
Mestské lesy Košice a.s.
Ing. Miroslav Zajac, EMBA
člen predstavenstva
